CELEX: 22021D1114
Language: el
Date: 2021-06-17 00:00:00
Title: Απόφαση αριθ. 1/2021 της επιτροπής σύνδεσης ΕΕ-Γεωργίας στη σύνθεσή της για τα εμπορικά θέματα της 17ης Ιουνίου 2021 για την επικαιροποίηση του παραρτήματος XIII (Προσέγγιση της τελωνειακής νομοθεσίας) της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Γεωργίας, αφετέρου [2021/1114]

7.7.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 240/3
               
            
         ΑΠΟΦΑΣΗ αριθ. 1/2021 ΤΗΣ ΕΠΙΤΡΟΠΗΣ ΣΥΝΔΕΣΗΣ ΕΕ-ΓΕΩΡΓΙΑΣ ΣΤΗ ΣΥΝΘΕΣΗ ΤΗΣ ΓΙΑ ΤΑ ΕΜΠΟΡΙΚΑ ΘΕΜΑΤΑ
         της 17ης Ιουνίου 2021
         για την επικαιροποίηση του παραρτήματος XIII (Προσέγγιση της τελωνειακής νομοθεσίας) της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Γεωργίας, αφετέρου [2021/1114]
         Η ΕΠΙΤΡΟΠΗ ΣΥΝΔΕΣΗΣ ΣΤΗ ΣΥΝΘΕΣΗ ΤΗΣ ΓΙΑ ΤΑ ΕΜΠΟΡΙΚΑ ΘΕΜΑΤΑ,
         Έχοντας υπόψη τη συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Γεωργίας, αφετέρου, και ιδίως το άρθρο 75 και το άρθρο 406 παράγραφος 3,
         Εκτιμώντας τα ακόλουθα:
         
                     (1)
                  
                  
                     Η συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Γεωργίας, αφετέρου («συμφωνία») υπεγράφη στις 27 Ιουνίου 2014 και άρχισε να ισχύει την 1η Ιουλίου 2016.
                  
               
                     (2)
                  
                  
                     Το προοίμιο της συμφωνίας αναγνωρίζει την επιθυμία των μερών να συνεχίσουν τη διαδικασία μεταρρυθμίσεων και εναρμόνισης στη Γεωργία, συμβάλλοντας έτσι στη σταδιακή οικονομική ολοκλήρωση και την εμβάθυνση της πολιτικής σύνδεσης, και να επιτύχουν την οικονομική ολοκλήρωση μέσω εκτενούς κανονιστικής προσέγγισης.
                  
               
                     (3)
                  
                  
                     Σύμφωνα με το άρθρο 75 της συμφωνίας, η Γεωργία ανέλαβε δέσμευση για σταδιακή προσέγγιση προς την τελωνειακή νομοθεσία της Ένωσης, όπως ορίζεται στο παράρτημα XIII (Προσέγγιση της τελωνειακής νομοθεσίας) της συμφωνίας.
                  
               
                     (4)
                  
                  
                     Δεδομένου ότι το κεκτημένο της Ένωσης που περιλαμβάνεται στο παράρτημα XIII (Προσέγγιση της τελωνειακής νομοθεσίας) της συμφωνίας έχει εξελιχθεί σημαντικά από την ολοκλήρωση των διαπραγματεύσεων για τη συμφωνία, η εν λόγω εξέλιξη θα πρέπει να αντικατοπτρίζεται στο εν λόγω παράρτημα,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το παράρτημα XIII (Προσέγγιση της τελωνειακής νομοθεσίας) της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Γεωργίας, αφετέρου, αντικαθίσταται από το κείμενο του παραρτήματος της παρούσας απόφασης.
         
         
            Άρθρο 2
            Η παρούσα απόφαση συντάσσεται στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, κροατική, λετονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική, φινλανδική και γεωργιανή γλώσσα και όλα τα κείμενα είναι εξίσου αυθεντικά.
         
         
            Άρθρο 3
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 17 Ιουνίου 2021.
            
                
            
         
      
      
         
            ΠΑΡΑΡΤΗΜΑ
            
               
                  
                     «ΠΑΡΑΡΤΗΜΑ XIII
                     ΠΡΟΣΈΓΓΙΣΗ ΤΗΣ ΤΕΛΩΝΕΙΑΚΉΣ ΝΟΜΟΘΕΣΊΑΣ
                     
                        Τελωνειακός κώδικας
                     
                     Κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1)
                     
                     Χρονοδιάγραμμα: η προσέγγιση με τις διατάξεις του κανονισμού (ΕΕ) αριθ. 952/2013, με εξαίρεση το άρθρο 1, το άρθρο 4, το άρθρο 27 παράγραφος 1 στοιχείο β), το άρθρο 53, το άρθρο 81, το άρθρο 82, το άρθρο 87 παράγραφος 4, το άρθρο 89 παράγραφος 2 στοιχείο α), τα άρθρα 155 έως 157, το άρθρο 211 παράγραφος 4 στοιχείο β), το άρθρο 227, το άρθρο 233 παράγραφος 1 στοιχείο γ) και τα άρθρα 284 έως 288, εκτελείται εντός τεσσάρων ετών από την έναρξη ισχύος της παρούσας συμφωνίας.
                     Τα μέρη επανεξετάζουν την προσέγγιση με το άρθρο 210 του κανονισμού (ΕΕ) αριθ. 952/2013 πριν από τη λήξη της τετραετούς περιόδου από την έναρξη ισχύος της παρούσας συμφωνίας που αναφέρεται στην πρώτη παράγραφο.
                     Η προσέγγιση με το άρθρο 247 του κανονισμού (ΕΕ) αριθ. 952/2013 βασίζεται στην αρχή της βέλτιστης προσπάθειας.
                     
                        Κοινό καθεστώς διαμετακόμισης και ενιαίο διοικητικό έγγραφο (ΕΔΕ)
                     
                     Σύμβαση της 20ής Μαΐου 1987 για την απλούστευση των διατυπώσεων κατά τις εμπορευματικές συναλλαγές
                     Σύμβαση της 20ής Μαΐου 1987 περί του καθεστώτος κοινής διαμετακόμισης
                     Χρονοδιάγραμμα: η προσέγγιση με τις διατάξεις των συμβάσεων που αναφέρονται στην πρώτη και τη δεύτερη παράγραφο, ακόμη και μέσω πιθανής προσχώρησης της Γεωργίας στις εν λόγω συμβάσεις, εκτελείται εντός τεσσάρων ετών από την έναρξη ισχύος της παρούσας συμφωνίας.
                     
                        Απαλλαγές από τελωνειακούς δασμούς
                     
                     Κανονισμός (ΕΚ) αριθ. 1186/2009 του Συμβουλίου, της 16ης Νοεμβρίου 2009, για τη θέσπιση του κοινοτικού καθεστώτος τελωνειακών ατελειών
                     Χρονοδιάγραμμα: η προσέγγιση με τους τίτλους I και II του κανονισμού (ΕΚ) αριθ. 1186/2009 εκτελείται εντός τεσσάρων ετών από την έναρξη ισχύος της παρούσας συμφωνίας.
                     
                        Προστασία δικαιωμάτων διανοητικής ιδιοκτησίας
                     
                     Κανονισμός (ΕΕ) αριθ. 608/2013 του Ευρωπαϊκού Κοινοβουλίου και του Συμβουλίου, της 12ης Ιουνίου 2013, σχετικά με την τελωνειακή επιβολή των δικαιωμάτων διανοητικής ιδιοκτησίας
                     Χρονοδιάγραμμα: η προσέγγιση με τις διατάξεις του κανονισμού (ΕΕ) αριθ. 608/2013, με εξαίρεση το άρθρο 26, εκτελείται εντός μέγιστης προθεσμίας τριών ετών από την έναρξη ισχύος της παρούσας συμφωνίας. Η υποχρέωση προσέγγισης με τον κανονισμό (ΕΕ) αριθ. 608/2013 δεν δημιουργεί από μόνη της καμία υποχρέωση για τη Γεωργία να εφαρμόσει μέτρα όταν ένα δικαίωμα διανοητικής ιδιοκτησίας δεν προστατεύεται από τις δικές τους ουσιαστικές νομοθετικές και κανονιστικές διατάξεις περί διανοητικής ιδιοκτησίας.
                  
               ».
            
               (1)  ΕΕ L 269 της 10.10.2013, σ. 1.